V. Tomanová, ministerka práce, sociálnych vecí a rodiny SR: (2009-10-21):
Zvýšenie zastúpenia mladých žien s rodičovskými povinnosťami na trhu práce je jedno z opatrení, zdôrazňujem, opatrení navrhovaných pre Slovenskú republiku zo strany OECD, pričom vychádza zo skúseností ostatných krajín, že príliš dlhý pobyt matky na rodičovskej dovolenke značne sťažuje jej vyhliadky na úspešné uplatnenie sa na pracovnom trhu. Na druhej strane sa však v Európskom parlamente poslanci vyjadrujú v prospech väčšieho ocenenia a ohodnotenia materstva a úlohy otca v rodinnom živote. Osobná starostlivosť rodičov, predovšetkým matky o dieťa do troch rokov veku patrí u nás k dlhodobo preferovanej forme starostlivosti, ktorá má svoje historické pozadie a ktorá zároveň napĺňa potreby detí v útlom veku. Na dosiahnutie súladu týchto dvoch zdanlivo protichodných cieľov intenzívnou osobnou starostlivosťou o dieťa a zároveň úspešným uplatnením sa na trhu práce je možné prispieť aj prijímaním opatrení na zosúladenie rodinného, pracovného, osobného života rodičov pri plnom rešpektovaní potrieb dieťaťa. Jedným z takýchto opatrení môže byť práve táto nová právna úprava rodičovského príspevku, ktorá dopĺňa novo zavedený príspevok na starostlivosť o dieťa. V tejto chvíli mi nedá, aby som nezareagovala na invektívy, ktoré tu vznikli vo vzťahu k tejto právnej úprave a o tom, že diskriminuje a zvýhodňuje a podobne. Nuž ja sa spytujem, a, prepáčte, sú to rečnícke otázky, nepokladám ich nikomu a ja aj odpoviem na ne: Čo to tu rozprávate, že zvýhodňujeme? Už ste zabudli, ako ste schválili od 1. januára 2004 zákon o pomoci v hmotnej núdzi a schválili ste príspevok na zvýšenie dávky pre tehotnú ženu iba pri prvom tehotenstve? Už ste zabudli, že ste to nedali na druhé, tretie tehotenstvo a tá matka vyživuje rovnako dieťa druhé i tretie pri svojej osobnej výžive? Mám pokračovať ďalej? Zaviedli ste daňový bonus len pre pracujúcich rodičov. Zabudli ste, prosím, na invalidných rodičov, ktorí nie sú schopní pracovať alebo vykonávať zárobkovú činnosť a tiež majú svoje deti. A nedali ste im daňový bonus. Už ste zabudli, prosím, na to, že ste vylúčili od 1. januára 2004 nadobudnutím účinnosti zákona o sociálnom poistení invalidov z mladosti zo všetkých systémov a nechali ste ich len na pomoci v hmotnej núdzi? Už ste zabudli, že ste zrušili, tak ako to povedala pani poslankyňa Vaľová, valorizáciu prídavkov na deti, že ste s účinnosťou od 1. januára 2004 znížili rodinné prídavky? Čo to rozprávate? Čo to rozprávate o tom, že tu žijú rodiny z jedného eura? Pripomeniem nepokoje, ktoré boli v Krompachoch ap., o ktorých som nehovorila ja, ale médiá, vašu hmotnú núdzu. Mám hovoriť o tom, čo ste urobili? Od účinnosti našich opatrení v hmotnej núdzi sme pridali matke s dvomi deťmi viac ako 28 000 korún ročne, v slovenských korunách. Od účinnosti našich opatrení a nástupu do vlády sme pridali rodičom s dvomi deťmi viac ako 30 000 korún ročne. Prosím vás, nehanbíte sa tu klamať a zavádzať občanov Slovenskej republiky? Mám hovoriť o tom, že ste pred voľbami prijali 22 právnych úprav, ktoré ste následne v sociálnej oblasti zrušili? A pripomeniem, ak by som vychádzala z počtu a zo zvýšenia počtu narodenia detí v poslednom roku vášho vládnutia, tak musím povedať, že prírastok za predchádzajúce obdobie bol šesťkrát vyšší, bol viac ako 3 000 detí. V tomto prípade vtedy to bolo cez 500, teraz je to viac ako 3 000. A musím hovoriť aj o tom, že tento rok to bude ďaleko vyšší počet. Takže, prosím, nezavádzajte, neklamte. Ja sa spýtam: Kto zrušil poistenie mamičiek v nezamestnanosti? Kto zrušil poistenie mamičiek počas materskej dovolenky? Toto všetko zavádzame, vážené dámy, vážení páni. Ďakujem za pozornosť, pán predsedajúci. (Potlesk.)